《再过浯溪登峿台示闲云》
清代·李宪噩

披寻爱名迹，登览及春晓。拾级陟台端，振衣出山杪。

澄湘照初日，楚山正缭绕。已辞桂岭深，还望洞庭渺。

临高一洒然，俯仰畅襟抱。前踪何蹙蹙，漫游但草草。

方寸苟未广，近视亦难了。俗儒登泰山，岂复中原小？

从知古贤达，常令胸次浩。与君游浯溪，慎莫羞元老。

作者简介：李宪噩，字怀民，以字行。号十桐，高密人。诸生。有《十桐草堂诗集》。